מיכל עוזיהו

מיכל  פלג עוזיהו (נולדה ב-4 ביולי 1977), היא ראש המועצה האזורית אשכול.

 ביוגרפיה 
ראשית חייה
מיכל עוזיהו נולדה ב-1977, במושב אוגדה בחבל ימית שבצפון סיני, ללאה, אשת חינוך, ולאמנון עוזיהו, חקלאי. למיכל יש שני אחים ואחות הצעירה ממנה. משפחת עוזיהו (לבית נקיבלי), כמו משפחת זינאתי, היא נצר לקהילת יהודי פקיעין, שמימי בית המקדש השני לא גלו ולא ירדו מארץ ישראל. בשנת 1982 במסגרת הסכם השלום בין ישראל למצרים משפחת עוזיהו פונתה מסיני והייתה ממקימי מושב עין הבשור שבמועצה האזורית אשכול. לאחר סיום לימודיה ושירותה בצה"ל כמ"כית בנים בחטיבת הנח"ל, בשנים 1999–2005 למדה וסיימה את לימודיה לתואר בוגר במחלקה לניהול מלונאות ותיירות באוניברסיטת בן-גוריון בנגב. בנוסף, השלימה לימודי מנהל עסקים לתואר מוסמך באוניברסיטת בן-גוריון בנגב.

פעילות ציבורית
תוך כדי לימודיה, בשנים 2003–2005, הקימה וניהלה את המערך התיירותי הראשון בנגב המערבי, בשיתוף פעולה בין מספר מועצות אזוריות (אשכול, שער הנגב, מרחבים וחוף אשקלון). בשנים 2005–2011 הייתה בתפקיד מנהלת פיתוח התיירות בנגב, ברשות לפיתוח הנגב. מ-2011 ועד 2015 הייתה השליחה הישראלית והמקשרת בפדרציה היהודית של מדינת קולורדו, ארצות הברית (Jewish Federation of Colorado) מטעם הסוכנות היהודית. לאחר שחזרה מהשליחות בארצות הברית, מילאה בשנים 2015–2023 מספר תפקידים ציבוריים במועצה האזורית אשכול. במועצה היא הקימה את המרכז הקהילתי ואת מערך גיוס הכספים מחוץ לארץ ובנוסף מלאה תפקיד בחברה למתנ"סים. בחודש מאי 2023, לאחר שהעמידה עצמה לבחירות לראשות המועצה האזורית אשכול, התפטרה מעבודתה במועצה ועבדה בארגון הפילנתרופי היהודי JNF USA.

 הבחירות לרשות המועצה האזורית אשכול בצל מלחמת חרבות ברזל 

עוזיהו הגישה ב-2 באפריל 2023 את מועמדותה לראשות המועצה האזורית אשכול לקראת הבחירות לרשויות המקומיות, לצד שלושה מועמדים נוספים: ראש המועצה המכהן גדי ירקוני, תמר קדם סימן טוב (שנרצחה בטבח ניר עוז) ודודי אלון. הבחירות נועדו להיערך ב-31 באוקטובר 2023, אך בשל פרוץ מלחמת חרבות ברזל נדחו הבחירות פעמיים והתקיימו לבסוף ב-27 בפברואר 2024, אך ברשויות בעוטף עזה ובגבול הצפון, שתושביהן פונו מבתיהם בעקבות המלחמה, נדחו הבחירות ל-19 בנובמבר 2024.

לקראת הבחירות לרשויות המקומיות בעוטף עזה ב-19 בנובמבר 2024, קבע שר הפנים שעל המועמדים להגיש בשנית טפסי מועמדות. ב-9 באוקטובר 2024, יום לפני המועד הסופי, עוזיהו הגישה בשנית את טפסי המועמדות לראשות המועצה האזורית אשכול. במועד הסופי להגשת המועמדויות, התברר כי היא המועמדת היחידה שהגישה את טפסי המועמדות בשנית. כתוצאה מכך, לא התקיימו בחירות לראשות המועצה האזורית אשכול וב-19 בנובמבר 2024 הכריז משרד הפנים על מיכל עוזיהו-פלג כראש המועצה האזורית אשכול הבאה.

עוזיהו-פלג היא האישה השנייה בתפקיד זה, לאחר 71 שנה מאז תום כהונתה של הדסה ברגמן תירוש ב-1953, והנציגה הראשונה של מגזר המושבים בראשות המועצה.

חיים אישיים 
בשנת 2003 נישאה לד"ר אמיר פלג, בן קיבוץ גבולות, היסטוריון של תקופת השואה ומדינת ישראל, הוא ההיסטוריון הראשי בישראל של "ועידת התביעות" כנגד הגרמנים וחבר במועצת יד ושם. לזוג שלושה ילדים והם מתגוררים בהרחבה של מושב עין הבשור.

 קישורים חיצוניים 

 powerful-women 
 IDF hero and October 7 survivor guests 
 מתווים את הדרך מתוך האתר של המועצה האזורית אשכול
 אודות מיכל עוזיהו 
 מיכל עוזיהו מתארת את המועצה האזורית אשכול לפני ואחרי היום 7 באוקטובר 2023 






 פייסבוק-2 של מיכל עוזיהו




הערות שוליים

קטגוריה:בוגרי אוניברסיטת בן-גוריון בנגב
קטגוריה:ראשי המועצה האזורית אשכול
קטגוריה:ראשי רשויות מקומיות במלחמת חרבות ברזל
קטגוריה:עין הבשור: אישים
קטגוריה:חבל ימית: אישים
קטגוריה:נשות המושב
קטגוריה:ישראלים שנולדו ב-1977